Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 431/18)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»TOMME DES PYRENEES«

EU-nr.: PGI- FR-0176-AM01 — 31.5.2017

BOB () BGB (X)

1. Ansøgende sammenslutning og legitim interesse

Foreningen »LES FROMAGERS PYRÉNÉENS«

Hovedsæde

Chambre d'Agriculture des Pyrénées-Atlantiques

124 Boulevard Tourasse

64 000 Pau

FRANKRIG

Hovedkontor

2 avenue Daniel Brisebois

Auzeville, B.P. 82256

31 322 Castanet-Tolosan Cedex

FRANKRIG

Tlf. +33 561754282 Fax +33 561754280 E-mail: contact@frc2a.fr

Sammensætning: Sammenslutningen udgøres af mælkeproducenter, forarbejdningsvirksomheder og lagringsvirksomheder. Det er derfor legitimt for sammenslutningen at ansøge om en ændring.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: ansøgende sammenslutning, kontrolorgan

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Afsnittet »Beskrivelse af produktet«

Råvarer

Rå komælk og pasteuriseret eller rå fåremælk og gedemælk tilføjes de typer mælk, som må anvendes til fremstilling af »Tomme des Pyrénées«, idet det kan konstateres, at ældre ostefremstillingsmetoder i det geografiske område ikke er begrænset til pasteuriseret komælk. Der blev anvendt andre typer mælk end pasteuriseret komælk (råmælk eller varmebehandlet mælk fra får eller ged eller en blanding heraf), navnlig i gårdproduktionen, som ganske vist havde eksisteret længe, men ikke var særlig godt repræsenteret i sammenslutningen ved BGB-registreringen, mens oste af pasteuriseret komælk i dag er de eneste, der er omfattet af BGB. Fåremælk anvendes kun i blandinger, idet fåremælk i blanding er repræsentativ for skik og brug i hele området i modsætning til ren fåremælk, som kun anvendes i en del af området.

De særlige egenskaber ved produktet »Tomme des Pyrénées«, som anføres i afsnittet »Tilknytning til det geografiske område«, nemlig

— halvfast ost med smidig, smeltende og cremet tekstur, hvis aromaer forstærkes i takt med lagringens længde

— formen med et størrelsesforhold, hvor diameteren altid er 2-3 gange højden, hvilket uanset ostens vægt sikrer et konstant svind (tab af fugtighed) og en ensartet farve i ostemassen

er fælles for oste fremstillet af pasteuriseret eller rå komælk, fåremælk i blanding og gedemælk.

Fysiske egenskaber

For at beskrive produktet bedre tilføjes det, at »Tomme des Pyrénées« er en ikkekogt, halvfast ost ifølge producenternes praksis. Ordet »halvpresset« i resuméet slettes, da det er upræcist.

Angivelsen »Cylindrisk form: diameter 210-240 mm, højde 80-110 mm, nettovægt 3,5-4,5 kg« erstattes af »Osten har form som en regelmæssig cylinder med to flade og parallelle sider og rund kant. Den har et størrelsesforhold, hvor diameteren er 2-3 gange højden. Den vejer mindst 400 g og højst 5,5 kg«.

Denne ændring skyldes indførelsen af oste lavet af blandet mælk og gedemælk, som har forskellige størrelser. Der tages desuden hermed hensyn til håndværks- eller gårdproduktionsmetoder, som giver variation i størrelsen. Endelig ønsker forarbejdningsvirksomhederne at give forbrugeren mulighed for at købe en hel ost ved at indføre størrelsesangivelsen på mindst 400 g og dermed muligheden for at markedsføre hele »Tomme des Pyrénées«-oste.

Det præciseres ligeledes, hvordan formen på »Tomme des Pyrénées« skal være, for at produktet har samme udseende uanset størrelse: Den er cylindrisk og regelmæssig med to flade og parallelle sider og rund kant. Denne definition af forholdet mellem diameter og højde, som er 2-3, gør det muligt at garantere samme osteform uanset vægten.

Kemiske egenskaber

Angivelsen »Fedt i tørstof: mindst 50 g pr. 100 g ost efter tørring« erstattes af angivelsen af et fedtindhold på mindst »24 g fedt pr. 100 g af det færdige produkt«. Formålet med denne ændring er:

— at ændre angivelsen af fedtindholdet for at lette forbrugerens forståelse. Denne ændring sker for at bringe produktbeskrivelsen i overensstemmelse med den nationale mærkningslovgivning for oste (dekret nr. 2007-628 af 27. april 2007 om oste og ostespecialiteter). Således udtrykkes fedtindholdet som et minimum i forhold til det færdige produkt og ikke i forhold til osten efter tørring

— at tage højde for gedeostens lavere fedtindhold. I den gældende varespecifikation medfører kombinationen af de to bestemmelser: »Fedt i tørstof: mindst 50 g pr. 100 g ost efter tørring« og »53 g tørstof pr. 100 g af produktet« et fedtindhold på mindst på 26,5 g i det færdige produkt. Dette indhold nedsættes derfor fra 26,5 til 24 g.

Natriumchloridindholdet (»1,5-2 %«) slettes for at tage hensyn til de forskellige skikke hos håndværks- og gårdproducenter i hele det geografiske område.

Organoleptiske egenskaber

Følgende stykke:

»Disse kriterier fastsættes ud fra følgende oplysninger:

— fast udseende og udvendig præsentation

— ostemassens farve og konsistens

— smag.

En række relevante beskrivende udtryk gør det muligt at fastslå en typisk sensorisk profil for

— produkter med sort skorpe

— produkter med gylden skorpe

— færdigpakkede produkter.«

erstattes med:

»Skorpen:

Skorpen er orangefarvet i retning af hvid, gul eller grå med et glat udseende og/eller enkelte ujævnheder.

»Tomme des Pyrénées« lavet af varmebehandlet mælk kan have et sort eller gyldent overtræk.

Ostemassen:

— Ensartet og jævn farve fra hvid til gul over elfenbensfarvet.

— Tekstur: smidig, smeltende, cremet og ensartet, sædvanligvis med jævnt fordelte huller af uregelmæssig form og størrelse; i takt med lagringen bliver teksturen fastere.

— Smag: udvikler sig fra aromaer af frisk valle til mere markante aromaer uden for megen bitterhed alt efter lagringens længde og den anvendte type mælk.«

Ud over den mere præcise præsentation er formålet med denne ændring at fjerne henvisningen til »fast udseende« fra de organoleptiske kriterier, som ikke stemmer med »Tomme des Pyrénées« med »sort skorpe«, der lagres i mindst 21 dage. Teksturen bliver nemlig mere og mere fast med lagringstiden, og muligheden for at anvende andre typer mælk end komælk giver anledning til nuancer i den kemiske sammensætning, der kontrolleres med fremstillingsmetoden, og til smag, som kan variere alt efter andelen af de forskellige anvendte typer mælk. Bestemmelserne om fremstillingsmetoden gør det muligt at producere oste med de samme egenskaber.

Oste med BGB »Tomme des Pyrénées« bevarer således de fælles egenskaber. De kan beskrives som følger:

— Tekstur, aromaer: ikkekogt halvfast ost med smidig, smeltende og cremet tekstur, hvis aromaer forstærkes med lagringens længde

— Form: størrelsesforhold, hvor diameteren altid er 2-3 gange højden, hvilket uanset ostens vægt sikrer et konstant svind (tab af fugtighed) og en ensartet farve i ostemassen.

Salgspræsentation

På grund af indførelsen af »Tomme des Pyrénées« i små størrelser tilføjes, at »»Tomme des Pyrénées« kan markedsføres hel«. Denne markedsføringsform supplerer salg af udskæringer fra ostedisk og portionspakninger.

5.2. Afsnittet »Geografisk område«

De relevante kommuner i områdets departementer: Aude (11), Haute-Garonne (31) og Pyrénées-Orientales (66) er anført.

Kortet i den gældende varespecifikation erstattes med et mere præcist kort.

Det geografiske område er udvidet til nye kommuner i det pyrenæiske bjergmassiv i departementerne Aude, Haute-Garonne og Pyrénées-Orientales.

Denne ændring skal supplere det geografiske område ved at indlemme den østlige del af Pyrenæerne. Produktionen af oste med næsten de samme specifikke egenskaber som »Tomme des Pyrénées« er betydelig i denne del af området. Det geografiske område vil dermed dække hele den franske side af bjergkæden og afspejle såvel gammel skik som nutidig fremstillingspraksis.

5.3. Afsnittet »Bevis for oprindelse«

Oplysningerne om sporbarhed, som har begrænset sig til det daglige ind- og udgangsregnskab med indsamlet mælk og fremstillede produkter i dateret kronologisk orden, erstattes af følgende elementer:

— De nærmere identifikationsoplysninger om de erhvervsdrivende, som ønsker at indgå i mælkeproduktionen og ostefremstilling og lagring, indføres.

— Sporbarhedssystemet gør det muligt at garantere forbrugerne, at produktet »Tomme des Pyrénées« er i overensstemmelse med de egenskaber, der er certificeret i kraft af BGB. Sporbarheden består i, at de nødvendige og tilstrækkelige oplysninger opbevares, så kendskabet til produktets oprindelse sikres hele vejen gennem etaperne produktion, forarbejdning og distribution. Oprindelsen garanteres af identifikationen af produkterne og et op- og nedadgående sporbarhedssystem.

— Det beskrevne system gør det muligt via et skema at skabe et overblik over de dokumenter og registreringer, der kræves, og de oplysninger, der som minimum forventes, for hver etape af produktets vej (foderets oprindelse, mælkeproduktion, indsamling, modtagelse af mælken på osteriet, fremstilling, transport til lagringsstedet, lagring, transport til udskærings- eller emballeringsstedet). Disse dokumenter opbevares og stilles til rådighed for kontrolorganerne.

Denne nye affattelse styrker produktets sporbarhed.

5.4. Afsnittet »Fremstillingsmetode«

Mælkeproduktion — dyrenes foder

Beskrivelse af metoden til fremstilling af produktet suppleres med følgende bestemmelser om malkekvægsbesætningernes foder:

»En ration består af foder og tilskudsfoder. Foderet omfatter græs, korn og kornprodukter i tør eller fugtig form og kunsttørrede planteprodukter. På årsbasis skal 70 % af foderet stamme fra det geografiske område.

Foderet til de dyr, hvis mælk afsættes til fremstilling af ost på basis af råmælk eller varmebehandlet mælk, skal forvaltes efter følgende kriterier: Mindst 25 % af tørstoffet i den årlige foderration udgøres af græs fra græsgange, tørret græs eller grønfoder fra det geografiske område med mindst 91 dages græsning årligt.

Det eventuelt anvendte tilskudsfoder består af: koncentrater (korn, oliekager, kvælstofforbindelser), valle, vegetabilsk foder, mineraler, vitaminer og sporelementer.«

Denne ændring har ingen indflydelse på produktet, men skal supplere varespecifikationen med metoderne til fremstilling af »Tomme des Pyrénées«, som laves på mælk produceret i det geografiske område svarende til den franske side af Pyrenæerne. Malkekvægsbesætningernes forbrug af lokalt foder har nemlig altid været meget betydeligt i det geografiske område. Disse bestemmelser begrundes i, at det geografiske område på grund af sammensætningen af jordene og nedbørsmængderne udgør et område, der egner sig til god græsning, hvilket tilskynder producenterne til at udnytte disse ressourcer. Korn produceret i det geografiske område udnyttes ligeledes. Hvad angår produktion af ost på råmælk, som hovedsagelig er gårdproduktion, udnyttes disse ressourcer ved græsning.

Følgende tilføjes: »Fåremælk kommer fra racerne »basco-béarnaise«, »castillonnaise«, »manech tête noire« eller »manech tête rousse««. Denne ændring er begrundet i, at anvendelsen af fåremælk er tilføjet. De angivne malkefåreracer er historisk set forekommende i det geografiske område på grund af deres egnethed til bjergmiljøet i Pyrenæerne. Det er de dominerende racer på de bedrifter, der leverer mælk til ostefremstillingen.

Indsamling af mælken

Sætningen »Mælken til osterierne indsamles mindst hver anden dag« tilføjes, fordi den beskriver disse virksomheders praksis og gør det muligt at garantere en tilfredsstillende mælkekvalitet, navnlig for råmælkens vedkommende. Denne tilføjelse ændrer ikke ved produktets vigtigste egenskaber.

Hjælpestoffer og tilsætningsstoffer

Bestemmelserne i den gældende varespecifikation: »Opbevaring i tanke med eller uden modning (mælkesyrebakterier), med eller uden tilsætning af calciumchlorid (CaCl2)«, »Tilsætning af animalsk løbe«, »Alle andre tilsætningsstoffer [end calciumchlorid (CaCl2), mælkesyrebakterier og animalsk løbe] er forbudt, dog undtagen aromatiserings- eller lagringsflora« erstattes med en liste over de tekniske hjælpestoffer og tilsætningsstoffer, som det er tilladt at anvende.

Følgende tekniske hjælpestoffer må tilsættes:

— enhver type koagulerende enzymer (og ikke længere kun animalsk løbe) for at afspejle aktuel praksis i de store osterier

— »organiske syrer«, som gør det muligt at samle alle anvendte syrer (f.eks. eddike på skorpen for at tørre og rense den)

— og CO2 (eller kulsyre), der anvendes efter behov til at sænke pH-værdien i karret før formning.

Disse tilføjelser har til formål at indarbejde gængs praksis hos forarbejdnings- og lagringsvirksomhederne. De ændrer ikke ved produktets særlige kendetegn.

I øvrigt erstattes følgende bestemmelser, der tillader visse former for behandling (svampebekæmpelse, plast, paraffin, farvning (rocou)):

»— For »Tomme des Pyrénées« med sort skorpe: behandling af skorpen med et svampebekæmpelsesmiddel og/eller plast og/eller farvet paraffin i overensstemmelse med gældende standarder

— For »Tomme des Pyrénées« med gylden skorpe (gul til orange farve): behandling af skorpen med et svampebekæmpelsesmiddel, farvning eller ikke med farvestoffet E160B (rocou), anvendelse eller ikke af en overfladeflora, med vendinger«

med følgende bestemmelser, som gælder samtlige oste med BGB »Tomme des Pyrénées«:

»— tilsætningsstoffer:

— ostekonserveringsmiddel: lysozym-chlorhydrat

farvestoffer (karoten, rocou E160B, karamel og kul) og skorpekonserveringsmidler (svampebekæmpelse: natamycin og sorbat). Farvestoffer og konserveringsmidler til skorpen er ikke tilladt til gårdproduktion eller produktion på råmælk. Til oste lavet af varmebehandlet mælk og med en vægt på over 1,5 kg og højst 5,5 kg er følgende overtræk tilladt: polyvinylacetat og paraffin.«

Disse ændringer er begrundet i følgende hensyn:

Lysozym-chlorhydrat har til formål at hindre, at osten puster på grund af smørsyrefermentering.

Vedrørende behandling af skorpen slettes den irrelevante henvisning til »sort skorpe«. Hverken plast eller paraffin udgør nemlig en skorpe, men et overtræk. I øvrigt gør den nye affattelse det muligt for producenten eller lagringsvirksomheden at anvende tilladte farvestoffer og konserveringsmidler til skorpen, i det omfang disse gør det muligt at opnå det udseende, der beskrives i »Beskrivelse af produktet«. Konserveringsmidlerne til skorpen svarer til de svampebekæmpelsesmidler, der er nævnt i den gældende varespecifikation. Anvendelsen af farvestoffer gør det muligt at opnå en ensartet skorpefarve i et parti oste.

Farvestoffer til skorpen, svampebekæmpelsesmidler og overtræksprodukter anvendes ikke til produkter lavet af råmælk, hvilket afspejler nutidig praksis hos producenter, der anvender råmælk.

Fremstilling

Listen over produktionsetaperne ændres og suppleres med følgende betingelser:

5.4.1. Opbevaring og/eller modning af mælken

Formuleringerne »Opbevaring på eller uden for køl« og »Opbevaring i tanke med eller uden modning (mælkesyrebakterier), med eller uden tilsætning af calciumchlorid (CaCl2)« erstattes med følgende bestemmelser:

»Til produktion på råmælk må der højst forløbe 48 timer fra den ældste malkning til tilsætningen af løbe eller den kontrollerede modning.

Til produktion på varmebehandlet mælk må der højst forløbe 18 timer fra modtagelsen til den første varmebehandling. Efter varmebehandlingen kan mælken opbevares før tilsætning af løbe ved en kontrolleret temperatur i højst 30 timer. Mælken kan opbevares ved højst 15 °C i højst 15 timer, i hvilket tidsrum det er muligt at foretage en kontrolleret modning.«

Disse ændringer har til formål at sikre en klar definition af fast praksis for fremstillingen af »Tomme des Pyrénées«.

I øvrigt indføres andelen af hver type mælk, der indgår i blandingsmælk, i overensstemmelse med de ændringer, der er tilført afsnittet »Beskrivelse af produktet«.

5.4.2. Betingelser for anvendelse af mælken

Det tilføjes, at »Tomme des Pyrénées« kan fremstilles af:

— komælk

— gedemælk

— blandingsmælk i definerede forhold: — komælk blandet med fåremælk med mindst 30 % og højst 50 % fåremælk (i mængde) — komælk blandet med gedemælk med mindst 30 % og højst 50 % gedemælk (i mængde) — gedemælk blandet med fåremælk med mindst 30 % og højst 50 % fåremælk (i mængde) Denne ændring er begrundet i indførelsen af oste lavet af gedemælk og fåremælk. Blandingsforholdet, udtrykt i mængde, garanterer en betydelig mængde af hver af mælketyperne, hvilket gør det muligt at garantere, at det reelt er en blanding. Disse blandingsforhold svarer til producenternes praksis.

5.4.3. Standardisering

Det tilføjes, at standardisering af protein- og fedtindhold er tilladt, idet det indgår i beskrivelsen af producenternes praksis.

5.4.4. Varmebehandling

Det tilføjes, at »Når mælken varmebehandles, reguleres varmebehandlingen af gældende lovgivning alt efter kategori (varmebehandlet eller pasteuriseret)«, for at præcisere, at betingelserne for behandling af mælken er forskellige for varmebehandling henholdsvis pasteurisering.

5.4.5. Tilsætning af kultur

For at præcisere de anvendte typer flora erstattes formuleringen »aromatiserings- eller lagringsflora« med »mælkesyreflora og udvalgte eller naturlige lagringsfloraer«.

5.4.6. Løbetilsætning

Bestemmelsen »Temperatur ved tilsætning af løbe højst 35 °C« erstattes med »Løbetilsætningen foregår med et koagulerende enzym ved en temperatur på højst 40 °C«.

For at afspejle praksis erstattes ordet »løbe« med »koagulerende enzym«, som har en bredere definition end løbe, som skal være udvundet af kalveløbemave.

Den højeste tilladte temperatur hæves fra 35 °C til 40 °C, idet den optimale temperatur for de koagulerende enzymer ligger på omkring 38 °C.

Disse ændringer påvirker ikke produktets vigtigste egenskaber.

5.4.7. Koagulering

Det tilføjes, at »Koaguleringens samlede varighed er højst 60 minutter«, for at afspejle producenternes praksis for denne vigtige etape. Denne varighed kendetegner koagulering »med løbe«, som er nødvendig for at opnå en halvfast ost.

5.4.8. Opskæring-omrøring-opvarmning

Formuleringen »Opskæring af ostemassen« erstattes med »Opskæring består i at skære ostemassen i stykker med et skæreredskab. Blandingen af ostemasse og valle må ikke opvarmes til mere end 45 °C.« Denne maksimale temperatur kendetegner en ikkekogt ost. Denne ændring kodificerer producenternes praksis.

5.4.9. Fjernelse af laktose

Formuleringen »Skylning af ostekornene efter delvis afdrypning af vallen« erstattes med »Fjernelse af laktose er mulig ved hjælp af følgende:

— Aftapning af vallen: 0-45 % af den mængde mælk, der anvendes til produktionen

— Tilsætning af drikkevand: 0-45 % af den mængde mælk, der anvendes til produktionen (blandingens temperatur skal være under 45 °C)«.

Denne ændring kodificerer ligeledes producenternes praksis.

5.4.10. Formning

Formuleringen »Flytning til forme med eller uden klæde« erstattes med »Formning foretages manuelt eller mekanisk« for at afspejle producenternes praksis. Denne ændring har ingen indflydelse på produkterne.

5.4.11. Afdrypning i formen, syrning

Formuleringerne »Afdrypning med vending af »Tomme des Pyrénées« med sort skorpe« og »Afdrypning, presning og vending af »Tomme des Pyrénées« med gylden skorpe« erstattes med »Flere vendinger (mindst to) foretages. Presning er valgfrit. Syrningen betragtes som afsluttet, når pH-værdien er højst 5,3, eller surheden er over 40 Dornic-grader«.

Disse ændringer er begrundet i fjernelsen af henvisningerne til sort skorpe og gylden skorpe. De tilfører præciseringer svarende til praksis og er beregnet til at sikre en klar definition af metoden til fremstilling af »Tomme des Pyrénées«.

5.4.12. Saltning

Formuleringen »Saltning i saltlage eller med tørt salt« erstattes med følgende mere præcise bestemmelser:

— i saltlage: Det tilføjes, at saltlagen er sammensat af vand, salt og mælkesyre, at den altid skal være mættet, at dens temperatur højst må være 16 °C, og at dens pH-værdi højst må være 5,6.

— med tørt salt: Det tilføjes, at der højst må være 14 °C i lokalet.

Disse ændringer påvirker ikke produkternes vigtigste egenskaber, men har til formål at supplere betingelserne for fremstilling af osten ved at integrere produktionsmetoder fra gård-, håndværks- og industriproduktion. Disse præciseringer har til formål at give en klar definition af fremstillingen af »Tomme des Pyrénées« og afspejler ikke alene praksis hos de eneste producenter af »Tomme des Pyrénées«, som i øjeblikket er omfattet af BGB'en, men også praksis hos producenter af ost lavet af blandingsmælk og gedemælk.

5.3.13 og 14. Lagring

Sætningen »Lagringen skal foregå ved en kontrolleret temperatur og luftfugtighed« erstattes med følgende bestemmelser:

— tilladelse udelukkende for oste lavet af blandingsmælk og gedemælk til udskydelse under vakuum af lagringen af oste i løs vægt på definerede betingelser (frist, temperatur, varighed): vakuumpakning inden 10 dage efter saltning, opbevaringstemperatur mellem – 2 °C og + 4 °C, frysning forbudt, højst 10 måneders udskydelse, lagringstiden tælles fra den dag, ostene fjernes fra vakuumpakningen. Denne udskydelse muliggør markedsføring hele året af »Tomme des Pyrénées« af blandingsmælk med fåremælk og af gedemælk, idet disse typer mælk kun produceres en del af året. Denne tilføjelse er begrundet i indførelsen af oste lavet af blandingsmælk.

— Lagringsbetingelser: Følgende tilføjes: »Lagringen foregår i kælder ved en temperatur på 7-16 °C« og »Ostene vendes og behandles for at opnå regelmæssig form«. Disse bestemmelser skal præcisere lagringsbetingelserne og samtidig afspejle de forskellige ostestørrelser under BGB og de tilhørende lagringsperioder. De svarer til producenternes viden.

— For »Tomme des Pyrénées« lavet på råmælk tilføjes det, at »Behandling omfatter rivning med tørt salt, med vand, som er tilsat eller ikke tilsat syrebakterier til modning, eller med saltlage«. Denne ændring udgør en præcisering for at give en bedre definition af lagringsbetingelserne.

— Der tilføjes minimumslagringsperioder beregnet fra den dag, der tilsættes løbe, for de forskellige kategorier af »Tomme des Pyrénées« som følger: — for oste med en vægt på mindst 400 g og højst 1,5 kg: — 30 dage for oste af varmebehandlet gede- eller blandingsmælk eller af rå ko- eller gedemælk — 40 dage for oste af rå blandingsmælk — for oste med en vægt på over 1,5 kg og højst 5,5 kg: — 21 dage for oste med sort overtræk og af varmebehandlet komælk og 45 dage for oste af varmebehandlet komælk med skorpe eller med gyldent overtræk — 60 dage for oste af varmebehandlet gede- eller blandingsmælk eller af rå ko- eller gedemælk — 90 dage for oste af rå blandingsmælk.

— Disse perioder er beregnet fra datoen for løbetilsætning.

— Disse tilføjelser svarer til integrationen af oste lavet af fåremælk i blanding og gedemælk. Med hensyn til oste lavet af komælk består tilføjelsen i at præcisere lagringsperioden på mindst 21 dage (sort skorpe) eller 45 dage (gylden skorpe), idet der skelnes mellem varmebehandlet mælk og råmælk. Perioderne tilpasset de forskellige produktvarianter har til formål at sikre en klar definition af den praksis, der bidrager til at give »Tomme des Pyrénées« dens egenskaber. En stor ost såvel som en ost af råmælk har således brug for en længere lagringsperiode, for at egenskaberne kommer til udtryk, end små oste eller oste af pasteuriseret mælk.

5.5. Afsnittet »Tilknytning«

Afsnittet »Tilknytning til det geografiske område« i den gældende varespecifikation omfatter ikke historiske oplysninger. Disse suppleres for at præsentere det geografiske områdes egenart, produktets særlige egenskaber og årsagssammenhængen mellem produktet og dets oprindelse begrundet i dets kvalitet.

Ud over de formelle ændringer bliver der i affattelsen af afsnittet indarbejdet oste af upasteuriseret komælk og gedeoste og oste af blandingsmælk, der har været produceret i lang tid i Pyrenæerne på basis af en udnyttelse af græsressourcerne og de produktionsmetoder, som i vidt omfang går igen i hele det geografiske område.

Produktionen i Pyrenæerne af ost på komælk, som er rå eller ikke, af fåremælk, af gedemælk eller af blandingsmælk går nemlig langt tilbage i tiden. Den knytter sig til ensartetheden i det pyrenæiske bjergmassiv (bestående af indelukkede dale) og de sammenlignelige metoder, som har udviklet sig der. Producenterne af komælksost var kommet længere med at organisere sig, og det førte til, at deres produkter og metoder blev beskrevet i en varespecifikation, førend det blev tilfældet for oste lavet af de øvrige typer mælk.

De ændringer, der er blevet tilført varespecifikationen, gør det muligt at indarbejde oste af upasteuriseret komælk, af gedemælk eller af blandingsmælk, i overensstemmelse med den historiske praksis.

De pyrenæiske osteriers specifikke viden gør det således muligt, som beskrevet i »Fremstillingsmetode«, at fremstille:

— en halvfast ost med smidig, smeltende og cremet tekstur ved hjælp af metoder, der er fælles for samtlige lokale producenter: temperaturerne ved løbetilsætning, omrøringen af koaglet, temperaturen under denne proces

— en tilstrækkelig syrning og derefter en lagring uden for stor proteolyse takket være de øvrige fremstillingsparametre knyttet til mælketypen

— en form med et størrelsesforhold, hvor diameteren altid er 2-3 gange højden, hvilket uanset ostens vægt sikrer et konstant svind (tab af fugtighed) og en ensartet farve i ostemassen

— en smag, som udvikler sig fra aromaer af frisk valle for de overtrukne ostes vedkommende og til mere markante aromaer for de øvriges vedkommende alt efter lagringsperiodens længde og den behandling, som skorpen har fået herunder.

I øvrigt slettes fortegnelsen over producenter fra tidspunktet for indgivelsen af ansøgningen om BGB, idet disse oplysninger ikke er obligatoriske og under alle omstændigheder ikke ajourførte.

5.6. Afsnittet »Mærkning«

Bestemmelserne om færdigpakning slettes, idet denne ikke indgår blandt de etaper, de skal foregå i det geografiske område.

Præciseringerne om etikettens form og angivelsen af visse oplysninger (varemærke, certificeringsorganets segl osv.) slettes, idet sammenslutningen dels ikke længere ønsker at påsætte særlige etiketter, dels fordi visse angivelser falder ind under generel lovgivning.

I overensstemmelse med national lovgivning tilføjes følgende bestemmelser på mærkningen:

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af »Tomme des Pyrénées« sammen med salgsbetegnelsen angivelse af dyrearten:

— i tilfælde af en enkelt art: »af komælk« eller »af gedemælk«

— i tilfælde af blandingsmælk en angivelse af de anvendte mælketyper i faldende orden efter deres vægtmæssige andel i blandingens tørstofindhold.

Endvidere omfatter mærkningen af »Tomme des Pyrénées« en angivelse af den behandling, som den mælk, der anvendes til produktionen, har undergået.

Endelig tilføjes en bestemmelse om, at der på mærkningen skal trykkes Den Europæiske Unions symbol inden for samme synsfelt som den registrerede betegnelse.

5.7. Afsnittet »Andet«

— Revision af varespecifikationen

Varespecifikationen er blevet ændret på adskillige formelle punkter (flytning af afsnit fra især kapitlet om beskrivelse af produktet, om tilknytning til oprindelsesstedet og de historiske referencer, sammenlægning af afsnit, omskrivning af tilknytning til oprindelsesstedet for at udskille det geografiske områdes egenart, produktets egenart og tilknytningen). Endvidere slettes henvisningerne til EU-lovgivningen og national lovgivning (bedrifter fri for tuberkulose og brucellose, tekster vedrørende direktiv 92/46/EØF og andre henvisninger til nationale lovtekster), idet de ikke skal fremgå af varespecifikationen. Disse formelle ændringer skal bringe varespecifikationen i overensstemmelse med EU-lovgivningen.

— Ansøgende sammenslutning

Sammensætningen af Association des Fromagers Pyrénéens (AFP) slettes (kun kategorier af erhvervsdrivende nævnes), og dens kontaktoplysninger ajourføres.

— Kontrol

Bestemmelserne om »Kontrolmetoder« slettes, idet kontrollerne beskrives i varespecifikationens bilag med kontrolplanen. Kontrolorganernes kontaktoplysninger ajourføres.

Kontaktoplysninger på kontrolinstansen er blevet erstattet med oplysningerne for den kompetente myndighed på kontrolområdet. Denne ændring har til formål at forhindre, at varespecifikationen ændres, hvis kontrolorganet bliver et andet.

— Nationale krav

Der tilføjes en oversigt over de vigtigste kontrolpunkter med tilhørende evalueringsmetoder for at lette kontrollen med produkterne.

ENHEDSDOKUMENT

»TOMME DES PYRENEES«

EU-nr.: PGI- FR-0176-AM01 — 31.5.2017

BOB () BGB (X)

1. Betegnelse

»Tomme des Pyrénées«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Tomme des Pyrénées« er en ikkekogt, halvfast ost. Den er cylindrisk, regelmæssig med to flade og parallelle sider og rund kant. Den har et størrelsesforhold, hvor diameteren er 2-3 gange højden. Osten er lavet af varmebehandlet mælk eller råmælk.

Den kan fremstilles af:

— komælk

— gedemælk

— blandingsmælk i definerede forhold:

komælk blandet med fåremælk med mindst 30 % og højst 50 % fåremælk (i mængde); komælk blandet med gedemælk med mindst 30 % og højst 50 % gedemælk (i mængde); gedemælk blandet med fåremælk med mindst 30 % og højst 50 % fåremælk (i mængde).

Osten vejer mindst 400 g og højst 5,5 kg.

Skorpen er orangefarvet i retning af hvid, gul eller grå med et glat udseende og/eller enkelte ujævnheder.

Oste lavet af varmebehandlet mælk og med en vægt på over 1,5 kg og højst 5,5 kg kan overtrækkes med sort eller gyldent overtræk. Minimumslagringsperioden beregnet fra datoen for løbetilsætning er:

— for oste med en vægt på mindst 400 g og højst 1,5 kg: — 30 dage for oste af varmebehandlet gede- eller blandingsmælk eller af rå ko- eller gedemælk — 40 dage for oste af rå blandingsmælk

— for oste med en vægt på over 1,5 kg og højst 5,5 kg: — 21 dage for oste med sort overtræk og af varmebehandlet komælk og 45 dage for oste af varmebehandlet komælk med skorpe eller med gyldent overtræk — 60 dage for oste af varmebehandlet gede- eller blandingsmælk eller af rå ko- eller gedemælk — 90 dage for oste af rå blandingsmælk.

Osten indeholder mindst 53 g tørstof pr. 100 g af produktet og mindst 24 g fedt pr. 100 g af produktet.

Ostemassen har en ensartet og jævn farve fra hvid til gul over elfenbensfarvet. Dens tekstur er smidig og smeltende, cremet og ensartet, sædvanligvis med jævnt fordelte huller af uregelmæssig form og størrelse. I takt med lagringen bliver teksturen fastere.

Smagen udvikler sig fra aromaer af frisk valle til mere markante aromaer uden for megen bitterhed alt efter lagringens længde og den anvendte type mælk.

»Tomme des Pyrénées« sælges hel, udskåret fra ostedisk eller i portionspakninger.

3.3. Foder (kun for produkter af animalsk oprindelse) og råvarer (kun for forarbejdede produkter)

Råvaren er varmebehandlet mælk eller råmælk af ko, får eller ged. Fåremælk må kun anvendes i blandinger og kommer fra racerne »basco-béarnaise«, »castillonnaise«, »manech tête noire« eller »manech tête rousse«.

En ration består af foder og tilskudsfoder. Foderet omfatter græs, korn og kornprodukter i tør eller fugtig form og kunsttørrede planteprodukter. På årsbasis skal 70 % af foderet stamme fra det geografiske område.

Det eventuelt anvendte tilskudsfoder består af koncentrater (korn, oliekager, kvælstofforbindelser), valle, vegetabilsk foder, mineraler, vitaminer og sporelementer.

De dyr, hvis mælk afsættes til fremstilling af ost på basis af råmælk eller varmebehandlet mælk, fodres efter følgende kriterier:

— Mindst 25 % af tørstoffet i den årlige foderration udgøres af græs fra græsgange, tørret græs eller grønfoder fra det geografiske område.

— Mindst 91 dages græsning årligt.

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen og ostens fremstilling og modning foregår i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen produktets registrerede betegnelse og Den Europæiske Unions BGB-symbol inden for samme synsfelt.

Mærkningen af »Tomme des Pyrénées« omfatter sammen med salgsbetegnelsen angivelsen af dyrearten:

— i tilfælde af en enkelt art: »af komælk« eller »af gedemælk«

— i tilfælde af blandingsmælk en angivelse af de anvendte mælketyper i faldende orden efter deres vægtmæssige andel i blandingens tørstofindhold. Endvidere omfatter mærkningen af »Tomme des Pyrénées« en angivelse af den behandling, som den mælk, der anvendes til produktionen, har undergået.

4. Kort angivelse af det geografiske områdes afgrænsning

Det geografiske område udgøres af den franske side af Pyrenæerne. Det omfatter:

— departementerne Ariège, Hautes-Pyrénées og Pyrénées-Atlantiques i deres helhed

— i departementet Aude Massif-området bestående af: — kantonerne Limoux og Quillan i deres helhed — kantonen Fabrezan undtagen kommunerne Boutenac, Camplong-d'Aude, Fabrezan, Fontcouverte, Luc-sur-Orbieu, Montséret og Saint-André-de-Roquelongue — kommunerne Arquettes-en-Val, Caunettes-en-Val, Escueillens-et-Saint-Just-de-Bélengrad, Fajac-en-Val, Labastide-en-Val, Mayronnes, Monthaut, Montlaur, Pomy, Pradelles-en-Val, Rieux-en-Val, Serviès-en-Val, Taurize, Verzeille, Villar-en-Val, Villefloure og Villetritouls

— i departementet Haute-Garonne: — distriktet Saint-Gaudens bestående af kantonerne Bagnères-de-Luchon, Saint-Gaudens og en del af kantonen Cazères — i distriktet Muret de kommuner, der er kategoriseret som bjergegne: Gouzens, Lahitère, Le Plan, Mauran, Montberaud, Montbrun-Bocage, Montclar-de-Comminges, Montesquieu-Volvestre, Plagne, Saint-Christaud og Saint-Michel

— i departementet Pyrénées-Orientales Massif-området bestående af: — kantonerne Le Canigou og Les Pyrénées catalanes i deres helhed — kantonen La Côte Vermeille undtagen kommunerne Palau-del-Vidre og Saint-André — kantonen La Vallée de l'Agly undtagen kommunerne Cases-de-Pène, Espira-de-l'Agly, Opoul-Périllos, Rivesaltes, Salses-le-Château og Vingrau — kantonen Vallespir-Albères undtagen kommunerne Montesquieu-des-Albères, Saint-Génis-des-Fontaines og Villongue-dels-Monts — kommunerne Banyuls-dels-Aspres, Caixas, Calmeilles, Ille-sur-Têt, Llauro, Montalba-le-Château, Montauriol, Oms, Passa og Tordères.

5. Tilknytning til det geografiske område

Tilknytningen mellem »Tomme des Pyrénées« og dens oprindelsessted bygger på dens egenskab af ikkekogt halvfast ost med en smidig, smeltende og cremet tekstur, af ensartet form med en smag, som udvikler sig fra aromaer af frisk valle til mere markante aromaer alt efter lagringens længde. Den produceres af råmælk eller varmebehandlet mælk fra forskellige dyreracer, der forekommer i bedrifter med blandet agerbrug og husdyravl (ko, får og ged), og ifølge de traditionelle fremgangsmåder i det pyrenæiske bjergmassiv.

Det geografiske område svarer til den franske side af bjergkæden Pyrenæerne mellem Middelhavet og Atlanterhavet, som er et område, der ligger i og ved foden af bjergene, som er afrundede og stejle med talrige dale, der ofte er indelukkede, hvilket mindsker forekomsten af træer. Takket være rigelige nedbørsmængder, dvs. 600-1 000 mm ved foden af bjergene, 1 300-1 500 mm på de nordvendte højlandsskråninger og indtil 2 500 mm på de flader, der er udsat for vind med regn- og snebyger, har området betydelige græsarealer.

Den optimale udnyttelse af græsarealerne har ført til blandet opdræt (får, køer og geder), fordi får og geder kan nå ind i visse områder, som er ufremkommelige for kvæg, idet hver art i øvrigt har sine foderpræferencer alt efter skråningernes eksponering.

I dette område fandtes der allerede i det 12. århundrede beviser på forekomsten af opdræt af kvæg, geder og får og fremstilling af ost. Fra dal til dal og periode til periode har der været variationer i anvendelsen i den traditionelle gårdosteproduktion af den mælk, der blev produceret på bedrifterne.

På grund af de racemæssigt blandede malkekvægsbesætninger og det forhold, at opdrætterne var forholdsvis selvforsynende, hvilket ikke fremmede kollektive metoder, er ost fremstillet af blandingsmælk fremherskende.

Pyrenæernes terræn vanskeliggør nemlig kommunikationen mellem dalene. Bjergbønderne var således selvforsynende, hvilket befordrede hyrdernes fremstilling om sommeren af en lagerost. Opdrætteren kunne således fremstille og opbevare sine oste og samtidig varetage sine landbrugsaktiviteter. Ostene blev sædvanligvis afsat, når man vendte hjem fra bjerggræsgangene. Ostens form og dens skorpe gør det nemlig muligt at lagre den uden særlige kuldebetingelser, og den lange lagringstid muliggør mikrobiel rensning (uønsket flora forsvinder med lagringen). Endelig har de pyrenæiske bønder på grund af knapheden på træ valgt ikke at koge ostemassen, som det er tilfældet for lageroste fra Alperne eller Jura.

Denne ostetradition har holdt sig gennem årene og afspejler udviklingen i bjergøkonomien i Pyrenæernes dale og i opdrættet. I løbet af det 19. århundrede gik fremstillingen gradvis fra gårdproduktion til håndværksproduktion. De første ostemejerier, »fruitières«, dukkede op som kooperativer i 1867. Dernæst udviklede der sig en håndværksproduktion med flere komælks- og blandingsmælkeoste. Siden kom de private industrimejerier og håndværksmejerier til.

Parallelt hermed stimulerede manglende indsamling af mælk i store dele af det geografiske område gårdproduktionen.

»Tomme des Pyrénées« er kendetegnet ved en ikkekogt halvfast ostemasse med en blød, smidig og smeltende tekstur, som bliver fastere i takt med lagringen, en ensartet og jævn farve fra hvid til gul over elfenbensfarvet, en typisk form med et størrelsesforhold, hvor diameteren er 2-3 gange højden, og en smag, som udvikler sig fra aromaer af frisk valle til mere markante aromaer i den lagrede ost.

Bjergmassivet Pyrenæernes egenart har sammen med den geografiske beliggenhed, det blandede agerbrug og husdyravl og ostetraditionen givet »Tomme des Pyrénées« dens identitet.

Dens karakter af ikkekogt halvfast ost skyldes således historisk set den beskedne forekomst af træ i bjergmassivet. Denne karakter har varet ved hos gård-, håndværks- og industriproducenter.

Den specifikke viden hos de pyrenæiske osteproducenter påvirker gennem fælles metoder for alle lokale producenter direkte ostenes egenart:

— Temperaturerne ved løbetilsætning, omrøringen af koaglet, temperaturen under denne proces, den tilstrækkelige syrning og derefter en lagring uden for stor proteolyse takket være de øvrige fremstillingsparametre knyttet til mælketypen gør det muligt at fremstille en halvfast ost med smidig, smeltende og cremet tekstur.

— Ostens form med et størrelsesforhold, hvor diameteren altid er 2-3 gange højden, sikrer, uanset ostens vægt, et konstant svind (tab af fugtighed) under lagringen og ensartede egenskaber i ostemassen, navnlig farven.

— Dens smag udvikler sig fra aromaer af frisk valle for de overtrukne ostes vedkommende og til mere markante aromaer for de øvriges vedkommende alt efter lagringsperiodens længde og den behandling, som skorpen har fået herunder.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://extranet.inao.gouv.fr/fichier/CDC-TomPy-190411.pdf

(1) EUT L 343 af 14.12.2012, s. 1.